b'\n_START_ARTICLE_\nPartiet for nationalt v\xc3\xa6rn\n_START_PARAGRAPH_\nPartiet for nationalt v\xc3\xa6rn (islandsk: \xc3\x9ej\xc3\xb3\xc3\xb0varnarflokkurinn) var et politisk parti p\xc3\xa5 Island. Det blev stiftet 15. marts 1953 af den samme kreds af tilh\xc3\xa6ngere af islandsk neutralitet og demilitarisering, der stod bag ugeavisen Frj\xc3\xa1ls \xc3\x9ej\xc3\xb3\xc3\xb0._NEWLINE_Partiet var modstander af Islands medlemskab af NATO og den amerikanske milit\xc3\xa6rbase i Keflav\xc3\xadk, og kr\xc3\xa6vede folkeafstemning om sp\xc3\xb8rgsm\xc3\xa5let. Derudover havde partiet en progressiv midterprofil med en kombination af socialliberale og socialdemokratiske synspunkter, det var bl.a. tilh\xc3\xa6nger af en blandings\xc3\xb8konomi._NEWLINE_Ved altingsvalget 1953 fik Partiet for nationalt v\xc3\xa6rn valgt to repr\xc3\xa6sentanter (Gils Gu\xc3\xb0mundsson og Bergur Sigurbj\xc3\xb6rnsson), men mistede begge mandater ved det f\xc3\xb8lgende valg| i 1956. Partiet opn\xc3\xa5ede ogs\xc3\xa5 repr\xc3\xa6sentation i Studentertinget ved Islands Universitet, samt byr\xc3\xa5dene i Akureyri og Reykjav\xc3\xadk._NEWLINE_I 1963 opstillede partiet kandidater p\xc3\xa5 Folkealliancens lister, hvilket bragte dets tidligere tingmand Gils Gu\xc3\xb0mundsson tilbage i Altinget, hvor han sad frem til 1979. Det lykkedes derimod ikke Bergur Sigurbj\xc3\xb6rnsson at blive valgt, men han var medlem af Altinget i to perioder som suppleant._NEWLINE_I 1968 omdannedes Folkealliancen til et egentligt politisk parti med et klart socialistisk program, og resterne af Partiet for nationalt v\xc3\xa6rn indgik i det nye parti. En gruppe af dets tidligere medlemmer stiftede \xc3\xa5ret efter Sammenslutningen af liberale og venstreorienterede sammen med Folkealliancens tidligere formand Hannibal Valdimarsson og hans st\xc3\xb8tter.'